罔两赋（以道德希夷仁义为韵）
石镇 (Tang)
粤若穷理尽性。在宗载考。观穷元元。吁谟天造。悯鹪鹩之为得。处一枝而属厌。词罔两而格言。详万籁于至道。道之为体也。无思无虑。惟静惟默。皇帝得之而升于云天。维斗得之而运于宸极。下崆峒之路。理必谐于襄野。登隐坌之邱。义无亏于建德。尔其问影责实。稽谋惟微。审行止之常分。固怨菑而用希。阴与夜兮吾所隐。火与日兮吾所依。若有待而持操。诚不协于天机。且夫步日者足。怜蚿者夔。虽凫鹄而异禀。将断续而则悲。苟安时以处顺。惟我心之则夷。如莫耶之或跃。必欧冶之见遗。客有感而叹曰。大块劳我。圣人不仁。天地无私于覆载。阴阳吻合于陶钧。动之则矫。冥之则亲。汎然无迹。瞠然绝尘。时既来而不再。物亦煦而知春。夫如是。则何患无位不作。守道安贫而已哉。于是罔两卑陬改容。逡巡徐避。养淡泊。怀简易。鄙白龙之遇制。嗤文豹之有累。寓百骸于神理。休四海之光被。在埏埴于洪炉。得修身之明义。